’E ggiurnale [i] riportano na ricerca ’e Cittadinanza Attiva ’ncopp’a comme stanno jénno ’e mmense d’ ’e scole taliàne. Liggenno chist’articule venimmo a ssapé ca songo nu pucurillo carestuse, ca spisso nu’ sse curano assaje d’ ’a qualetà ’e chello che ddanno a mmagnà ê guagliune/one, e ppure ca soletamente ’nce sta nu gruosso sciupìo. Pe nnuje Napulitane ’o mmagnà è ssempe stato na cosa ’mpurtante, e ‘nfatte tenimmo nu sacco ’e pruverbie che pparlano ’e comme, quanto, cosa e ppecché s’ha dda magnà. Però ’e tiémpe so’ ccagnate e ppure ll’ausanze alimentare nu’ ssongo cchiù chelle ’e na vota, quanno magnavamo “pane e ffantasia” e ddicevamo ca “addò magnano duje pônno magnà tre”.

Mo, comm’è justo, s’abbada ’e cchiù â qualetà d’ ’o mmagnà, a cchello che cce serve pe nnutrecà l’organismo e ô rapporto qualetà-priézzo. Però chello che danno a mmagnà dint’ê scole – ce conta l’inchiesta – nun è ssempe commilfò, vene a ccustà tropp’assaje e, ’ncopp’a ttutto, è spisso sciupato e sse porta appriésso nu cuòfano ’e munnézza ammescata. Diceva nu pruverbio antico: “Ce vo’ auto a ttavula ca ’o mesale janco!”. E pperò, soletamente, ’e guagliune/one int’ê scole lloro magnano ’ncopp’a ttuvaglie ’e carta, aùsano piatte e bbicchiere ’e plàsteca che sse jéttano e sse beveno acqua minerale ’mméce ca chella d’’a funtana. Embé, nu’ mme pare ca int’â scola se danno ’a fa’ p’ ’e ’mparà a ccampà ‘ecologicamente’…

Ô nord ’e mmense songo cchiù carestuse (quase 850 euro pe nnove mise); stanno meglio ’e rriggiune centrale (quase 725 euro) e mmeridiunale (quase 650 euro). ’A riggione addò se pava chiù ppoco è ’a Puglia (quase 600 euro), ma a Nnapule pe ffa magnà a nu figlio ce nne vônno quase 700. E ppo’ ’nce sta pure ’o prubblema ca nu’ ssempe se rispetta ’a securezza elettrica; ca na scola ’ncopp’a quatto nu’ ttene na stanza apposta pe mmagnà; ca spisso nun ce stanno ’e pporte ‘antipanico’ e ca stisse ’e guagliune vanno dicenno ca, quanno magnano, fanno nu cuòfano d’ammuina. È overo ca diceno pure ca lle piàce ’e magnà â scola, però uno sulo ’ncopp’a diéce se magna overo tuttecose… ’O ssapimmo ca ’e guagliune ’e mo songo nu poco vizziùse, però nun è na cosa bbona ca lle piàceno sulo pizze, maccarune ‘russe’, carne e quacche frutta, e ca ’mméce lassano int’ê piatte d’’e mmense ’e vverdumme, ’e mmenéste, ’o ppesce e ppure ’e maccarune senz’ ’o zuco.

’O mmagnà lassato – ce fa sapé chella ricerca – è nu poco esaggerato (pure ’o 30%) e sulo ’mparte torna ùtele a quaccuno che nn’avarrìa besuògno, datosi c’assaje spisso ’o vòttano sano sano dint’ ’a munnezza, senza manco abbadà a spartere plasteca e alluminio d’ ’a parte c’avarrìa ’a fernì int’a ll’ùmmeto… ’Nzomma, me pare ca ’e scole noste avarrìano ’a dà nu servizzio chiù mmegli e nu’ ttroppo custoso, facenno assaje cchiù attenzione a ll’aducazzione alimentare e ambientale d’ ’e guagliune/one. ’E ditte antiche napulitane, se sape, teneno sempe quaccosa ‘a ce ’mparà. È overo ’nfatte ca: “Ommo senza vizzie, menesta senza sale”, però s’è sempre ditto pure ca: “’O sazzio nun crede ô diuno”. Na succità civile overamente nun se po’ ppermettere ’e sciupà accussì ttanto ’o mmagnà, quanno ’nce stanno sempe cchiù ggente che ccampano e ddormeno ’mmiézz’â via e vanno trafecanno dint’’e bbidùne d’’a munnezza. E ppirciò stammoce attiénte, pecché: “Stommaco vacante raggione nun sente”…

­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[i] Vire: <https://www.cittadinanzattiva.it/primo-piano/consumatori/11802-presentato-il-ii-dossier-servizi-in-comune-tariffe-e-qualita-di-nidi-e-mense.html> ; <https://www.tecnicadellascuola.it/mense-scolastiche-poco-green-e-con-tanti-sprechi-rapporto-cittadinanzattiva> e <http://www.agrifoodtoday.it/attualita/mensa-scuola-sprechi.html#_ga=2.122829387.1591391022.1573486767-1193282874.1573486767>